 NA KALUME KAZUNGU MAHABUSU wa gereza la serikali la Hindi, Kaunti ya Lamu mwishoni mwa juma walimwambia Hakimu Mkuu Mkazi wa Mahakama ya Mpeketoni, Pascal Nabwana kuwanunulia mbuzi kudhihirisha kile walichodai kuwa ni ‘kusherehekea’ na ‘kuridhika’ na mawaidha na utendakazi wake mwema. Bw Nabwana alikuwa ameandamana na maafisa wa idara mbalimbali, wakiwemo wale wa kushughulikia vifungo vya nje, mahakama, ofisi ya mashtaka ya umma (ODPP), idara ya usalama, maafisa wa mashirika ya kijamii – Kiunga Youth Bunge Initiative (KYBI) na Search for Common Ground, na maafisa wa kamati za kisheria za kijamii (ADR) kuzuru gereza hilo kukutana na wafungwa. Wakati wa ziara hiyo, mahabusu walipata fursa ya kuelimishwa kuhusiana na jinsi ya kupambana na kuzuia itikadi kali na ugaidi magerezani, jinsi wanavyopaswa kuwa raia wema punde wanapokamilisha vifungo vyao na kurudi mitaani na pia kudumisha nidhamu. Ni wakati wa ziara hiyo pia ambapo mahabusu walipata fursa ya kuelezea changamoto wanazopambana nazo wakiwa ndani ya jela au kwenye harakati za kuitikia mashtaka yao mahakamani, hivyo kupokea uelekezi. Ni wakati huo ambapo Bw Nabwana alionya mahabusu dhidi ya kuendeleza utundu hata wakiwa gerezani, akishikilia kuwa tabia zao huenda zikaathiri kesi zao. Pia aliwashauri kuhusiana na umuhimu wa kudumisha mawasiliano na uhusiano mwema na familia na pia jamii wanakotoka ili wapate mahali pa kujistiriri punde wanaporudi maeneo yao baada ya kukamilisha vifungo vyao gerezani. “Hapa si mahali pabaya ukipatumia vyema. Ni mahali pa kurekebisha tabia hasa kwa wale wanaojikuta wakikaidi sheria. Ukitumia vyema muda wako ukiwa hapa utaondoka ukiwa na ujuzi, uwe ni wa kujenga nyumba, ule wa kompyuta, kushona, kupiga randa nakadhalika. Ukiendeleza utundu hapa utaharibika hata zaidi. Isitoshe, ikiwa kuna wanaopenda kupokea msamaha wa serikali, hasa wale wa vifungo vidogo vidogo, basi itakulazimu kujinyenyekesha na kuomba Mungu ili akuonekanie. Unapaswa kuchukua muda wako pia kuwasiliana na kupatana na familia yako na wanajamii endapo uliwakosea ili wakusaidie wakati ripoti yao ikihitajika hapa kukupendekeza utolewe,” akasema Bw Nabwana. Kilele cha ziara hiyo kiliishia kwa mbwembwe upande wa wafungwa pale mmoja wao alipoomba ruhusa kusimama na kisha kumuomba Hakimu, Bw Nabwana kuwanunulia mbuzi na mikate ili wafurahie na kutosahau nasaha yake njema. “Nashukuru kupewa nafasi hii kuzungumza nanyi. Mimi naitwa Ahmed Mohamed. Kama mmoja wa wafungwa hapa, natoa shukrani kwa nyote mliotutembelea, akiwemo Hakimu wetu Mkuu Mkazi wa Mahakama ya Mpeketoni, Bw Pascal Nabwana. Kwanza twakupongeza sana Bw Nabwana kwa wosia na utendakazi wako mzuri. Tutazingatia yote mliyotushauri leo ila ombi langu kwa Bw Nabwana ni hili, utununulie sisi wafungwa mbuzi na slesi za mkate ili leo tule tukifurahia na kukumbuka wosia wako,” akasema Bw Mohamed. Ni wakati huo ambapo Bw Nabwana aligeuka na kuwarai maafisa alioandamana nao kuchanga chochote walicho nacho na kisha ajalize ili kuwanunulia wafungwa hao mbuzi na slesi za mkate kusherehekea ziara yao. Jumla ya Sh5,000 zilichangwa na kukabidhiwa msimamizi wa gereza hilo la Hindi Bw Festo Odongo kwa minajili ya ununuzi wa mbuzi na bidhaa nyingine za wafungwa kufurahia ziara ya maafisa hao. “Ziara ya leo imefana mno. Ni ya kihistoria. Mbali na wafungwa kupokea mawaidha, pia angalau watachoma mbuzi na kufurahia kama wananchi wengine. Hatua hiyo inaonyesha kwamba angalau wao pia wanazingatiwa, kupendwa na kutunzwa. Tuzidi kuwa na moyo huo huo wa kujengana na kuwasaidia wale wasiobahatika,” akasema Bw Odongo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  